டைபாசுபரசு டெட்ரா அயோடைடு

டைபாசுபரசு டெட்ரா அயோடைடு (Diphosphorus tetraiodide) என்பது P2I4  என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். ஆரஞ்சு நிறத்தில் ஒரு படிகத்திண்மமாகக் காணப்படும் இச்சேர்மம் கரிம வேதியியலில் ஓரு ஒடுக்கும் முகவராகப் பயன்படுத்தப்படுகிறது. பாசுபரசு +2 என்ற ஆக்சிசனேற்ற நிலையில் காணப்படும் பாசுபரசு சேர்மத்திற்கு இதுவோர் அரிய உதாரணமாகும். பாசுபரசின் சார் ஆலைடு என்று இச்சேர்மம் வகைப்படுத்தப்படுகிறது. டைபாசுபரசு டெட்ரா ஆலைடுகளில் மிகவும் அதிக நிலைப்புத்தன்மை கொண்டது டைபாசுபரசு டெட்ரா அயோடைடு ஆகும்.

தயாரிப்பு மற்றும் கட்டமைப்பு 

உலர் டையெத்தில் ஈதரிலுள்ள பாசுபரசு டிரை அயோடைடு விகிதச்சம்மாதலின்றி சிதைவு அடைவதால் டைபாசுபரசு டெட்ரா அயோடைடு உருவாகிறது. 
 
2 PI3 → P2I4 + I2

பாசுபரசு முக்குளோரைடுடன் பொட்டாசியம் அயோடைடு சேர்த்து நீரற்ற நிபந்தனையில் சூடுபடுத்துவதாலும் இதைத் தயாரிக்க முடியும் .

2.230 Å என்ற பிணைப்பு நீளம் கொண்ட ஒரு P-P பிணைப்பைக் கொண்ட நேர்மாற்று மைய இடக்குழுச் சீர்மை கட்டமைப்பை டைபாசுபரசு டெட்ரா அயோடைடு ஏற்கிறது

கனிம வேதியியல் 

புரோமினுடன் டைபாசுபரசு டெட்ரா அயோடைடு வினைபுரிந்து PI3−xBrx கலவையாக  உருவாகிறது. கந்தகத்துடன் வினைபுரியும்போது டைபாசுபரசு டெட்ரா அயோடைடு ஆக்சிகரணம் செய்யப்பட்டு P2S2I4 சேர்மமாக உருவாகி P-P பிணைப்பை தக்க வைத்துக் கொள்கிறது.

கரிம வேதியியல் 

கரிமத் தொகுப்பு வினைகளில் டைபாசுபரசு டெட்ரா அயோடைடு முக்கியமாக ஓர் ஆக்சிசன் நீக்கும் முகவராகப் பயன்படுத்தப்படுகிறது. அசிட்டால் மற்றும் கீட்டால்களை காப்புநீக்கம் செய்து ஆல்டிகைடு மற்றும் கீட்டோன்களாக மாற்றவும், எப்பாக்சைடுகளை ஆல்க்கீன்களாக மாற்றவும், ஆல்டாக்சைம்களை நைட்ரைல்களாக்கவும் இது பயன்படுத்தப்படுகிறது. மேலும், 2-அமினோ ஆல்ககால்களை அசிரிடீன்களாக வளையமாக்கவும் இது பயன்படுகிறது. α,β-நிறைவுறா கார்பாக்சிலிக் அமிலங்களை α,β-நிறைவுறா புரோமைடுகளாக மாற்றவும் இது பயன்படுகிறது.
மேலே கூறப்பட்டுள்ளபடி பெர்த்தோலெட்டு 1855 ஆம் ஆண்டு  டைபாசுபரசு டெட்ரா அயோடைடை குன் விண்டெர்சிடீன் வினையில் கிளைக்காலை ஆல்க்கீனாக்கலில் பயன்படுத்தினார் .

மேற்கோள்கள் 

அயோடைடுகள்
பாசுபரசு ஆலைடுகள்
பாசுபேன்கள்
ஒடுக்கிகள்
கனிமவேதியியல் பாசுபரசு சேர்மங்கள்